Diari Oficial de la Generalitat Valenciana


Sumari del DOGV 1332, del 25-06-1990 (1990/817990)

DECRET 91/1990, d'1 de juny, del Consell de la Generalitat Valenciana, pel qual es regula la concessió d'incentius a determinades activitats de la indústria, l'artesania, els serveis avançats a les empreses i el sector turisme.
-----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1990/06/11/91/dof/vci/html**

### Dades del document

Número de DOGV
:   1332

Data del DOGV
:   25-06-1990

Secció del DOGV
:   DISPOSICIONS GENERALS

Número del document
:   1990/817990


Data del document
:   11-06-1990

Organisme emissor
:   Conselleria d'Indústria, Comerç i Turisme

Tipus de document
:   Decret

Anàlisi jurídica

Decret 91/1990, de 11 de juny, del Consell de la Generalitat Valenciana, pel qual es regula la concessió d'incentius a determinades activitats de la indústria, de l'artesania, dels serveis avançats a les empreses i del sector turisme.  
Les actuacions de la Comunitat Econòmica Europea a través dels Fons Estructurals tenen com a finalitat fer possible la realització dels objectius previstos en l'article 130 A i C del Tractat de la CEE i que es refereixen a la reducció de les diferències entre les diverses regions i el desenvolupament de les regions menys afavorides.  
En el marc d'aquestes directrius, el Consell aprovà el Reglament 2052/1988, de 24 de juny, en el qual s'estableixen les línies generals d?actuació dels estats membres tendents a corregir els desequilibris regionals i es fixen cinc objectius prioritaris, entre els quals cal destacar l?objectiu número 1 del reglament esmentat que estableix les mesures per a l'ajust estructural de les anomenades «regions endarrerides», entre les quals s'inclou la Comunitat Valenciana.  
Dins aquestes mesures, la norma comunitària preveu la inclusió, dins dels programes de desenvolupament regional, de l?establiment d'accions de suport i foment i estímuls a la inversió, entre altres, i correspon a les autoritats regionals la determinació d'aquestes respectant els criteris vigents en les Comunitats Europees referits a la transparència del sistema i política de competència.  
D'altra banda, el programa de desenvolupament regional d'Espanya manifesta l?existència de factors propis de crisi en el model econòmic valencià, que es troba indefinit entre la modernització i el declivi davant els reptes que suposen les seqüeles de la crisi industrial, l?obertura a l?exterior, la competència dels nous països industrials i el mercat únic de 1992. D'acord amb això, el programa de desenvolupament regional citat traça una estratègia de desenvolupament tendent a fer més competitiva l?economia regional basada en l?extensió a tot el teixit productiu, i de manera molt particular a les petites i mitjanes empreses industrials, artesanals, turístiques i del terciari avançat, dels elements de diferenciació i millora de la qualitat de productes i serveis, la incorporació de tecnologia, la innovació contínua i l'alta productivitat que, assentant-se sobre l'adequada formació de la mà d'obra i el creixement econòmic, han d'afavorir la generació d'ocupació i, en definitiva, el benestar social.  
Per tot això, i a la vista del que disposa el marc comunitari de suport 1989-1993 per a la Comunitat Valenciana, s'ha evidenciat la necessitat d'incentivar, en allò que pertoca al Govern Valencià, determinades activitats de la indústria, l'artesania, els serveis avançats a les empreses i el sector turisme.  
El règim d'ajudes a què fa referència aquest decret té com a finalitat estimular i accelerar la modernització, la millora i l'ampliació de l?estructura industrial i de serveis productius de la Comunitat Valenciana, tenint en compte que el desenvolupament sectorial i territorial propiciat per les iniciatives modernitzadores incideix de forma positiva sobre l?ocupació, impulsant-hi els nivells de qualificació laboral Aquest objectiu s'aborda mitjançant la contribució financera de les autoritats regionals en proporció necessària i suficient per atendre els costos de projectes que, a iniciativa de les petites i mitjanes empreses, s'adrecen al desenvolupament de la investigació i innovació tecnològica, la millora de la qualitat de processos i productes, la correcció o prevenció de la contaminació ambiental, la creació de nous establiments i l'ampliació o modernització d'instal·lacions i equipaments.  
Amb aquesta finalitat, aquesta disposició concreta el règim general de les ajudes per als sectors indicats i fixa les pautes per a la seua tramitació i concessió en atenció a les necessitats i prioritats establertes en el marc de suport comunitari per a la Comunitat Valenciana.  
Per això, a proposta dels Consellers d'Economia i Hisenda i d'Indústria, Comerç i Turisme, amb la deliberació prèvia del Consell en la sessió del dia 11 de juny de 1990,  
DECRETE:  
I. Objecte  
Article primer  
1. Es objecte d'aquest decret l'establiment del règim general d'ajudes d'acord amb el que preveu el marc de suport comunitari 1990-93, per a tot el territori de la Comunitat Valenciana.  
2. El règim d'ajudes citat s'aplicarà als beneficiaris, als sectors i als projectes que es determinen en els articles següents.  
II. Beneficiaris  
Article segon  
Són possibles beneficiaris les petites i les mitjanes empreses (PIMES) que projecten la realització d'inversions en l'àmbit de la Comunitat Valenciana, el nivell d'ocupació de les quals siga inferior a 250 treballadors i el volum de negoci de les quals no supere els 20 milions d'ECUS.  
III. Sectors promocionables  
Article tercer  
Seran promocionables, en les activitats que s'hi especifiquen, els sectors següents:  
1. Indústries extractives i transformadores, respectant la normativa comunitària en matèria d'ajudes d'estat, i les indústries agroalimentàries, respectant els criteris sectorials establerts en l?àmbit comunitari i en especial les línies directrius relatives al sector lacti publicades en el DOCE núm. C30 del 12 de novembre de 1987.  
2. Sector artesà, entenent per tal les activitats que es troben incloses en el Repertori d'Oficis Artesans de la Generalitat Valenciana, aprovat per Ordre de la Conselleria d'Indústria, Comerç i Turisme de 4 de juny de 1985. Així mateix serà condició necessària la possessió del Document de Qualificació Artesana.  
3. Subsector del terciari avançat, entenent per aquest el constituït per empreses l?àmbit d'actuació de les quals siga el de la consultoria, l?enginyeria, enginyeria de sistemes, serveis de valor afegit en l?àmbit de les tecnologies de la informació, el control de qualitat, la investigació i el desenvolupament, comunicació i imatge, normalització i homologació, marketing, serveis avançats de comercialització i estudis de mercat.  
4. Subsector turístic, entenent per aquest els establiments d'allotjament turístic, les activitats de comercialització de productes turístics i d'oferta complementària.  
IV. Projectes  
Article quart  
Podrà ser objecte d'ajudes la realització de projectes del contingut següent:  
1. Indústria, artesania i terciari avançat  
a) Projectes que milloren la competitivitat del teixit productiu a través de la creació de noves empreses innovadores i diversificadores.  
b) Projectes de modernització, entenent per aquests la millora de processos i de productes que incloguen les accions necessàries per a augmentar la productivitat dels recursos de forma significativa, millorar substancialment la qualitat dels productes i serveis, millorar significativament els sistemes de gestió i control, i la cooperació entre les PIMES orientada a la superació de barreres d'escala.  
c) Projectes d'investigació aplicada i desenvolupament de tecnologia, entenent per aquests la realització de prototipus de nous productes i de nous processos industrials alternatius o complementaris als actualment utilitzats en la Comunitat Valenciana.  
d) Projectes significatius d'estalvi energètic, diversificació del consum d'energia, i producció i utilització d'energies renovables.  
e) Projectes de millora significativa de la qualitat ambiental i reducció de la contaminació originada pels processos industrials.  
f) Projectes de millora significativa de les instal·lacions i mitjans de treball emprats en les activitats artesanals.  
2. Turisme  
a) Projectes de creació de nous establiments lligats a l?oferta d'allotjament en zones no saturades.  
b) Projectes d'ampliació, entenent per tals les inversions que donen lloc al desenvolupament o iniciació d'activitats complementàries lligades a l'oferta d'allotjament, sempre que es generen noves ocupacions i suposen una requalificació sensible dels serveis oferts.  
c) Projectes de modernització, entenent per tals les inversions que comporten una millora substancial de la infrastructura d'allotjament existent, sense que això supose un increment de la capacitat d'hostalatge ni produesca pèrdues d'ocupació en l?empresa, i la quantia aprovada de les quals constituesca una part representativa en relació amb l'actiu material net de l?empresa.  
No obstant això, quan el projecte d'inversió es localitze en una zona amb dèficit important de dotació d'allotjaments, aquesta línia d'ajuda podrà dirigir-se, amb l?autorització prèvia de la Conselleria d'Indústria, Comerç i Turisme, a incrementar aquesta capacitat d'allotjament.  
d) Projectes dirigits a la creació i millora sensible de les infrastructures d'informació, gestió i comercialització de productes turístics, entenent per aquests els dirigits a la comercialització del producte per les empreses turístiques a través de sistemes informàtics de gestió.  
e) Projectes dirigits a la creació o l'ampliació d'activitats complementàries no lligades a l?oferta d'allotjament que tinguen notori interés per al sector turístic a judici de la Conselleria d'Indústria, Comerç. i Turisme.  
Article cinqué  
Excepcionalment, el Consell de la Generalitat Valenciana podrà declarar incentivables qualssevol altres beneficiaris, activitats o projectes que, per les seues característiques, tinguen un interés singular en relació amb els objectius proposats. Aquestes excepcions es sotmetran a l'aprovació de la Comissió de la CEE, amb la notificació prèvia d'aquestes en virtut de l'article 93.3 del Tractat CEE.  
Article sisé  
Els projectes que pretenguen beneficiar-se del present règim d'ajudes hauran de complir els requisits següents:  
- Ser viables, tècnicament, econòmicament i financerament.  
- Autofinançar-se, almenys, en un 30 per cent del cost aprovat del projecte. Aquest requeriment podrà augmentar en funció de les característiques de cada projecte individual.  
- No destruir ocupació.  
- No haver-se iniciat el projecte en el moment de la presentació de la sol·licitud de l'ajuda.  
Article seté  
Es consideraran despeses incentivables, als efectes del que disposa l'article 4, les incloses dins dels conceptes següents:  
- Adquisició dels terrenys estrictament necessaris per a la implantació del projecte.  
- Cost de la infrastructura i urbanització adequades a les necessitats del projecte.  
- Cost de l?obra civil vinculada al projecte.  
- Cost de béns d'equip, llevat els elements de transport exterior i els serveis de telecomunicació bàsics.  
- I + D que realitze la mateixa empresa i altres actius intangibles i despeses de personal lligat al projecte d?1 + D tal i com ha estat definit en l'apartat 1.c de l'article 4.  
- Treballs i estudis de planificació, de millora de la qualitat de processos i productes, d'enginyeria de projectes i direcció facultativa dels treballs destinats als conceptes de despesa enumerats en els epígrafs anteriors.  
En el cas de noves empreses lligades als centres d'empreses i innovació, s'entendrà, així mateix, per despeses incentivables les necessàries per a la constitució i posada en marxa de les empreses, i les despeses relatives a la realització o contractació de treballs d'anàlisi i assessorament, necessaris per al desenvolupament del projecte d'empresa.  
V. Ajudes  
Article vuité  
Les ajudes que podran concedir-se a l'empara d'aquest Decret consistiran en una subvenció a fons perdut del cost elegible del projecte.  
El cost elegible estarà format pel preu dels elements que constitueixen el projecte. Si s'escau, l'organisme que haja de concedir l'ajuda podrà establir mòduls de correcció, amb la finalitat d'ajustar-los als preus de mercat.  
Article nové  
L?import màxim de les ajudes que podrà concedir-se no podrà ultrapassar el percentatge del 30 per 100 sobre el cost total aprovat del projecte. En els projectes destinats a la protecció i millora del medi ambient el límit aplicable serà del 15 per 100.  
Article deu  
Cap projecte acollit al règim d'ajudes previst en aquest decret podrà percebre altres ajudes financeres, siga quina siga la naturalesa, l?òrgan o l'administració que les concedesca, excepte les que una vegada acumulades a la concedida per aquesta disposició, i amb l'autorització prèvia de l?òrgan competent per a la concessió de l'ajuda, no ultrapassen el límit màxim del 30% de la inversió, expressat en termes de subvenció neta equivalent.  
Article onze  
La subvenció neta equivalent de les ajudes financeres es calcularà d'acord amb el procediment acordat amb la Comissió de les Comunitats Europees.  
DISPOSICIONS FINALS  
Primera  
El període de vigència del règim d'ajudes establert en aquest decret començarà l?endemà del dia de publicació en el Diari Oficial de la Generalitat Valenciana i acabarà el 31 de desembre de 1993. No obstant això, els projectes elegibles per a l'any 1990 seran els iniciats a partir de l'1 de gener de l'any esmentat.  
Segona  
La publicació anual de les línies de crèdit i l?import global destinat a aquestes, d'acord amb el que estableixen les corresponents Lleis de Pressupostos, la determinació, si s'escau, dels programes concrets d'ajudes i el procediment per concedir-les seran establerts per Ordre de la Conselleria d?Indústria, Comerç i Turisme o per la de qualsevol altra Conselleria que pogués acollir-se a l?àmbit d'aplicació d'aquest decret, amb l?informe previ de la Conselleria d'Economia i Hisenda.  
Tercera  
La Conselleria d'Economia i Hisenda, amb l'informe previ de les Conselleries esmentades en la disposició final anterior, podrà dictar la disposició que determinen els òrgans competents per a l'aplicació del règim d'ajudes establert en aquest decret i el control dels fons cofinançats pel FEDER.  
Quarta  
El Conseller d'Economia i Hisenda i el Conseller d'Indústria, Comerç i Turisme són autoritzats, en l'àmbit de les seues competències, per dictar les disposicions necessàries per al desplegament i l'execució del que disposa aquest decret.  
València, 11 de juny de 1990.  
EL President de la Generalitat Valenciana,   
JOAN LERMA I BLASCO  
El Conseller d?Indústria, Comerç i Turisme,  
ANDRES GARCIA RECHE  
El Conseller d'Economia i Hisenda,   
ANTONI BIRLANGA CASANOVA


Còpia Permalink ELI